Oberta la preinscripció d'Unisocietat l'Eliana per al curs 2023/2024
11 de juliol de 2023

Unisocietat, el programa formatiu que ofereix l'Ajuntament de l'Eliana en col·laboració amb la Universitat de València, ha obert el primer termini de preinscripció per al nou curs 2023/2024. Aquesta activitat està dirigida a persones majors de 30 anys, amb o sense estudis previs, que busquen ampliar els seus coneixements i cultura general, ja que, entre els seus objectius es troba fomentar el debat o intercanviar opinions i informació.

El primer període d'inscripció romandrà obert fins al divendres 28 de juliol. No obstant això, hi haurà un nou termini de sol·licitud, del 4 al 15 de setembre. El programa, implantat en l'Eliana des de 2014, arrancarà el nou curs el pròxim 3 d'octubre i s'impartirà al Centre de Formació de Persones Adultes (EPA).

Els continguts estaran, com sempre, impartits per professorat qualificat de la Universitat i estan dividits en tres cursos diferents de 120 hores cadascun, que faculten a l'alumnat per a obtindre un certificat universitari i que es complementa amb el plus de matí i el de vesprada. Cada curs s'estructura en dos quadrimestres amb dues assignatures troncals. En concret enguany s'ofereix, d'octubre a gener, Salut i Història i, de febrer a juny, Economia i Empresa i Psicologia. Totes aquestes assignatures es complementen amb conferències al llarg del període escolar amb temàtiques diverses, com el consum i la seua mediació, la transformació digital, Sorolla i la dona o ecofeminisme.

Les persones interessades a obtindre més informació poden telefonar al 96 275 80 30 (ext. 533) o al 663 001 789. També es poden realitzar consultes a través del correu electrònic unisocietat@leliana.es.